text: РЕШЕНИЕ НА КОМИСИЯТА
  от 28 май 2014 година
  за установяване на критерии за присъждане на екомаркировката на ЕС на водогрейни топлоизточници
  (нотифицирано под номер С(2014) 3452)
  (текст от значение за ЕИП)
  (2014/314/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
  след консултация със Съвета по екомаркировка на Европейския съюз,
  като има предвид, че:
  (1)
  Съгласно Регламент (ЕО) № 66/2010 знакът за екомаркировка на ЕС може да бъде присъждан на продукти с намалено въздействие върху околната среда през целия им жизнен цикъл.
  (2)
  Регламент (ЕО) № 66/2010 предвижда, че следва да бъдат определени специфични критерии за екомаркировка на ЕС по продуктови групи.
  (3)
  Комисията изготви предварителен доклад относно техническите, екологичните, икономическите и правните аспекти на продуктовата група „водогрейни топлоизточници“, които обикновено се използват в Съюза, и го оповести публично за обсъждане. Проучването, на което се основава настоящият доклад (наричано по-нататък „проучването“), беше замислено заедно със заинтересовани страни от Съюза и трети държави.
  (4)
  Резултатите от проучването, представени в предварителния доклад, показаха, че потреблението на енергия на фазата на използване има най-голям принос за цялостното екологично въздействие на водогрейните топлоизточници. Поради това, използването на енергийно ефективните и имащите малки емисии на парникови газове водогрейни топлоизточници следва да се насърчава, и в допълнение, тези топлоизточници, използващи по-благоприятни за околната среда технологии, и за които е доказано, че са по-безопасни за потребителите, следва да бъдат подпомагани.
  (5)
  Следователно е целесъобразно да се установят критерии за екомаркировка на ЕС за продуктова група „водогрейни топлоизточници“.
  (6)
  Критериите, както и свързаните изисквания за оценка и проверка следва да бъдат валидни за период от четири години, считано от датата на приемане на настоящото решение.
  (7)
  Мерките, предвидени в настоящото решение, са в съответствие със становището на Комитета, създаден съгласно член 16 от Регламент (ЕО) № 66/2010,
  ПРИЕ НАСТОЯЩОТО РЕШЕНИЕ:
  Член 1
  1. Продуктовата група „водогрейни топлоизточници“ се състои от продукти, които се използват за генериране на топлина като част от водна централна отоплителна инсталация, при която загрятата вода се разпределя посредством циркулационни съоръжения и отоплителни тела, за да се постигне и поддържа желаното ниво на температурата в затворено пространство като сграда, жилище или стая. Топлогенераторът генерира топлинна енергия посредством един или повече от следните процеси и технологии:
  а)
  горене на газообразно, течно или твърдо изкопаемо гориво;
  б)
  горене на газообразна, течна или твърда биомаса;
  в)
  използване на ефекта на Джаул-Ленц в електросъпротивителни нагревателни елементи;
  г)
  улавяне на околната топлина на въздушен, воден или подземен източник и/или оползотворяване на отпадна топлина;
  д)
  когенерация (едновременното генериране в един процес на топлинна енергия и електроенергия);
  е)
  слънчева енергия (спомагателна);
  2. Максималната изходна мощност на водогрейните топлоизточници е 400 kW.
  3. Комбинираните топлоизточници за отопление и битово горещо водоснабдяване са включени в обхвата на тази продуктова група, при условие че основната им функция е отопление.
  4. Следните продукти са изключени от обхвата на тази продуктова група:
  а)
  топлоизточниците, чиято основна функция е да осигуряват топла вода за питейни или санитарни нужди;
  б)
  топлоизточниците за загряване и разпределение на газообразни топлоносители като пара или въздух;
  в)
  когенерационните отоплителни агрегати с максимална електрическа мощност 50 kW или по-голяма;
  г)
  отоплителните топлоизточници, които съчетават непрякото топлоподаване, използвайки водна централна отоплителна инсталация, с пряко топлоподаване, чрез пряко отделяне на топлина в стаята или помещението, в което е монтирано съоръжението.
  Член 2
  За целите на настоящото решение се прилагат следните определения:
  1.
  „топлоизточник“ означава отоплителен топлоизточник или комбиниран топлоизточник за отопление и битово горещо водоснабдяване;
  2.
  „отоплителен топлоизточник“ означава уред, който:
  а)
  осигурява топлинна енергия за водна централна отоплителна инсталация, за да се постигне и поддържа желаното ниво на температурата в затворено пространство като сграда, жилище или стая; и
  б)
  е оборудван с един или повече топлогенератори;
  3.
  „комбиниран топлоизточник“ означава водогреен отоплителен топлоизточник, който е предназначен също така да подава топлинна енергия за осигуряване на топла вода за питейни или санитарни нужди при определени стойности на температурата, количеството и дебита през определени интервали, и е свързан с външен източник на вода за питейни или санитарни нужди;
  4.
  „комплект от отоплителен топлоизточник, регулатор на температурата и слънчево съоръжение“ означава комплект, предлаган на крайния потребител, който съдържа един или повече отоплителни топлоизточници, комбинирани с един или повече регулатори на температурата и/или едно или повече слънчеви съоръжения;
  5.
  „комплект от комбиниран топлоизточник, регулатор на температурата и слънчево съоръжение“ означава комплект, предлаган на крайния потребител, който съдържа един или повече комбинирани топлоизточници, комплектовани с един или повече регулатори на температурата и/или едно или повече слънчеви съоръжения;
  6.
  „слънчево съоръжение“ означава инсталация на база само слънчева енергия, слънчев колектор, топлоакумулиращ резервоар за гореща вода или помпа, включена в контура на колектора, които са пуснати на пазара поотделно;
  7.
  „водна централна отоплителна инсталация“ означава система, използваща вода като топлоносител за разпределяна на централно генерираната топлинна енергия до отоплителни тела с цел отоплението на сгради или части от тях;
  8.
  „топлогенератор“ означава онази част от топлоизточника, която произвежда топлина посредством един или няколко от следните процеси:
  а)
  горене на изкопаеми горива и/или горива от биомаса;
  б)
  използване на ефекта на Джаул-Ленц в електросъпротивителни нагреватели;
  в)
  улавяне на околната топлина на въздушен, воден или подземен източник и/или на отпадна топлина;
  9.
  „газов топлоизточник“ означава отоплителен или комбиниран топлоизточник, оборудван с един или повече топлогенератори, използващи газообразни горива с изкопаем произход или получени от биомаса;
  10.
  „топлоизточник на течно гориво“ означава отоплителен или комбиниран топлоизточник, оборудван с един или повече топлогенератори, използващи течно гориво с изкопаем произход или от получено биомаса;
  11.
  „топлоизточник на твърдо гориво“ означава отоплителен топлоизточник или комбиниран топлоизточник, оборудван с един или повече топлогенератори, използващи твърдо гориво с изкопаем произход или от биомаса;
  12.
  „отоплителен котел“ означава отоплителен топлоизточник, който генерира топлинна енергия чрез изгарянето на изкопаеми горива и/или горива от биомаса, и/или чрез електросъпротивителни нагревателни елементи, използващи ефекта на Джаул-Ленц;
  13.
  „газов отоплителен котел“ означава отоплителен котел, оборудван с един или повече топлогенератори, използващи горенето на газообразни горива с изкопаем произход или от биомаса;
  14.
  „отоплителен котел на течно гориво“ означава отоплителен котел, оборудван с един или повече топлогенератори, използващи горенето на течни горива с изкопаем произход или от биомаса;
  15.
  „отоплителен котел на твърдо гориво“ означава отоплителен котел, оборудван с един или повече топлогенератори, използващи горенето на твърди горива с изкопаем произход или от биомаса;
  16.
  „отоплителен котел на твърда биомаса“ означава отоплителен котел, оборудван с един или повече топлогенератори, използващи горенето на твърди горива от биомаса;
  17.
  „електрически отоплителен котел“ означава отоплителен котел, който генерира топлинна енергия само чрез използване на ефекта на Джаул-Ленц в електросъпротивителни нагревателни елементи;
  18.
  „електрически отоплителен комбиниран котел“ означава комбиниран котел за отопление и битово горещо водоснабдяване, който генерира топлинна енергия само чрез използване на ефекта на Джаул-Ленц в електросъпротивителни нагревателни елементи;
  19.
  „отоплителен термопомпен агрегат“ означава отоплителен топлоизточник, използващ околната топлина на въздушен, воден или подземен източник и/или отпадна топлина, за генерирането на топлинна енергия; отоплителната термопомпа може да е оборудвана с един или повече допълнителни подгреватели, използващи ефекта на Джаул-Ленц в електросъпротивителни нагревателни елементи или горенето на изкопаеми горива и/или горива от биомаса;
  20.
  „комбиниран термопомпен агрегат“ означава отоплителна термопомпа, която е предназначена също така да предоставя топлина за осигуряване на топла вода за питейни или санитарни нужди при определени стойности на температурата, количеството и дебита през определени интервали, и е свързана с външен източник на вода за питейни или санитарни нужди;
  21.
  „отоплителен термопомпен агрегат, използващ гориво“ означава отоплителна термопомпа, оборудвана с един или повече топлогенератори, използващи газообразно или течно гориво с изкопаем произход или получено от биомаса;
  22.
  „отоплителен термопомпен агрегат, използващ електроенергия“ означава отоплителна термопомпа, оборудвана с един или повече топлогенератори, използващи електроенергия;
  23.
  „когенерационен отоплителен агрегат“ означава отоплителен топлоизточник, който генерира едновременно топлинна енергия и електроенергия в рамките на един и същ процес;
  24.
  „регулатор на температурата“ означава оборудване, което взаимодейства с крайния потребител по отношение на стойностите и графика на желаната температура в помещението, и предава съответните данни, например за текущата вътрешна и/или външна температура(и) до интерфейса на топлоизточника, например централния процесор, помагайки по този начин да се регулира вътрешната (-ите) температура (-и);
  25.
  „сезонна енергийна ефективност при отопление“ (ηs) означава съотношението между отоплителния товар за определен отоплителен сезон, покриван от отоплителния уред, и годишното потребление на енергия за покриването на този товар, изразено в проценти %;
  26.
  „енергийна ефективност при загряване на вода“ (ηwh) означава съотношението между полезната енергия във водата за питейни или санитарни нужди, осигурена от комбиниран топлоизточник, и енергията, използвана за нейното генериране, изразено в проценти %;
  27.
  „номинална топлинна мощност“ означава обявената топлинна мощност на топлоизточника, когато се използва за отопление и, ако е приложимо, за загряване на вода, при стандартните условия, изразена в kW; за отоплителните и комбинираните термопомпени агрегати стандартните условия за определянето на номиналната топлинна мощност са изчислителните проектни условия, както са определени в Регламент (ЕС) № 813/2013 на Комисията (2);
  28.
  „стандартни условия“ означава условията на експлоатация на топлоизточниците при средни климатични условия, използвани за определянето на номиналната топлинна мощност, сезонната енергийна ефективност при отопление, енергийната ефективност при загряване на вода, нивото на звуковата мощност, емисиите на азотни оксиди (NOx), емисиите на въглероден моноксид (CO), емисиите на органичен газообразен въглерод (ОГВ) и емисиите на прахови частици;
  29.
  „средни климатични условия“ означава температурните условия, характерни за Страсбург;
  30.
  „сезонни емисии при отопление“ означава: -
  -
  за автоматично зарежданите котли на твърдо гориво, средно претеглената стойност на емисиите при номинална топлинна мощност и на емисиите при 30 % от номиналната топлинна мощност, изразени в mg/m3;
  -
  за ръчно зарежданите водогрейни котли на твърдо гориво, които могат да се експлоатират при 50 % от номиналната топлинна мощност в непрекъснат режим, средно претеглената стойност на емисиите при номинална топлинна мощност и на емисиите при 50 % от номиналната топлинна мощност, изразени в mg/m3;
  -
  за ръчно зарежданите котли на твърдо гориво, които не могат да се експлоатират при 50 % или по-малко от номиналната топлинна мощност в непрекъснат режим, средно претеглената стойност на емисиите при номинална топлинна мощност, изразени в mg/m3;
  -
  за когенерационни отоплителни агрегати на твърдо гориво емисиите при номиналната топлинна мощност, изразени в mg/m3;
  31.
  „потенциал за глобално затопляне“ означава потенциалът за глобалното затопляне, както е определен в член 2, параграф 4 от Регламент (ЕО) № 842/2006 на Европейския парламент и на Съвета (3);
  32.
  „Nm3“ означава нормален кубичен метър (при 101,325 kPa, 273,15 K).
  Член 3
  Критериите за присъждане на екомаркировката на ЕС за продукти, попадащи в продуктовата група „водогрейни топлоизточници“, определена в член 1 от настоящото решение, както и съответните изисквания за оценяване и проверка, са определени в приложението към настоящото решение.
  Член 4
  Критериите за продуктовата група „водогрейни топлоизточници“ и съответните изисквания за оценяване и проверка, определени в приложението, са валидни в продължение на четири години след датата на приемане на настоящото решение.
  Член 5
  За административни цели кодовият номер, определен на продуктовата група „водогрейни топлоизточници“ е „045“.
  Член 6
  1. Заявленията за екомаркировка на ЕС за термопомпи, подаващи топлинна енергия на водна централна отоплителна инсталация, попадащи в продуктовата група „електрически, газови или газови абсорбционни термопомпи“, подадени в рамките на два месеца след датата на приемане на настоящото решение, могат да се основават или на критериите, формулирани в Решение 2007/742/ЕО на Комисията (4), или на критериите, формулирани в настоящото решение. Заявленията ще бъдат оценявани в съответствие с критериите, на които се основават.
  2. Лицензите за екомаркировка на ЕС, дадени на термопомпи, подаващи топлинна енергия на водна централна топлинна инсталация в съответствие с критериите, формулирани в Решение 2007/742/ЕО, могат да се използват в течение на 12 месеца след датата на приемане на настоящото решение.
  Член 7
  Адресати на настоящото решение са държавите членки.
  Съставено в Брюксел на 28 май 2014 година.